Shiga
Mali Zup Wudang Bum Akyu Hpyi ai hta pyada ni san jep
- Post 16 April 2012
- Last Updated on 18 April 2012
- By KNG
- Hits: 422
Jinghpaw mungdaw Mali-N’Mai Zup hka madim shara, Wudang Bum hta April 15 Laban Hkrung Rawt akyu lamang galaw ai majaw, woi ai awn sara ni hpe hpang shani Myen asuya pyada ni san jep na rung de shaga wa sai lam chye lu ai.
Mali Zup mare Tang Hpre, Hkalup Hpung a hpung up sara Rev. Nlam Brang Nu hpe asuya htawt sit mare Awng Min Ta Sanpya, pyada rung de shaga sanglang shangun ai raitim shi n sa ai lam, hpung masha ni tsun ai.
Mali Zup madim “teng sha hkring ai n hkring ai” hkrak n chye ai ten, Tang Hpre Hkalup Hpung ni woi awn nna Wudang Bum hta alak mi Madu Yesu Hkrung Rawt akyu hpyi lamang galaw ai lam re. Lamang a yaw shada lam gaw, "Wudang Bum hte Mali-N’Mai Zup ngang grin u ga matu re lam”, hka madim masing hpe aten shagu yu gawn nga ai Myitkyina mare na Jinghpaw Wunpawng Bawngring Mahkri Shawn Hpung (KDNG) na Salang Tsa Ji tsun ai.
Tang Hpre Wudang Bum hta Hkahtawlik nawku hpung a Wudang hpe mung maga mi de jung tawn ai re. Nawku hpung lahkawng a wudang ni hpe la kau na matu hka madim gaw gap ai Asia World Company hte Miwa asuya a China Power Investment (CPI) yan maning 2011 kawn dip n-gun jaw wa ai re.
Raitim ya ten du hkra gara nawku hpung mung tinang a wudang run kau ai lam n nga sha n ga, Hkalup Hpung a wudang hpe bilat hte nlung pa ahpraw (Chywi Pya) shakap ai lam ni bai galaw dat sai re.
Ya Myen bukda Hka Jaw Poi (Thingyan) ngut ai hpang, CPI gaw mare htawt na ningdang nga ai Tang Hpre mare masha ni hpe zuphpawng shaga na hkyen nga ai lam chye lu ai. Dai zuphpawng hta Mali Zup hka wanjak masing hpe kaja ai hku mu mada wa na matu hte lamu ga sun wang tat sum ai ni hpe mung gumhpraw bai jat jaw na matu re lam, mare salang ni hpe lakap let chye lu ai.
Bai nna, asuya htawt sit mare Awng Min Tar mare uphkang rung kaw na mung, Hka Jaw Poi ngut ai hpang Tang Hpre mare kaw "tsepkawp kadai n mai nga ai" ngu nna bai jahkrit shama sadi jaw tawn ai lam, mare masha ni tsun ai.
Ndai ten, April 14 ya shani hta Myitkyina de na Myen asuya hpyen n-gun 100 jan gaw hpyen mawdaw 4 hte Tang Hpre de kahtap du shang wa nna shara la nga sai lam, mare masha ni tsun ai.
Ndai hpyen n-gun n’nan du wa ai kaw nna, Myen hpyendap gaw Myitkyina kawn Sumprabum hte Putau de gunrai shalai ai hpaga mawdaw ni kawn atik anang jahkrit shama gumhpraw hta sha ai lam ni, grau grau galaw wa ai lam, buga masha ni tsun nga ai.
knc_Latn kac_Latn ban_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn